[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 12.1.2009

COM(2008) 907 τελικό

2007/0196 (COD)

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ σύμφωνα με το άρθρο 251, παράγραφος 2, δεύτερο εδάφιο της συνθήκης ΕΚ σχετικά με

την κοινή θέση του Συμβουλίου όσον αφορά την έκδοση οδηγίας του Ευρωπαϊκού Κοινοβουλίου και του Συμβουλίου σχετικά με τους κοινούς κανόνες για την εσωτερική αγορά φυσικού αερίου και για την κατάργηση της οδηγίας 2003/54/EΚ

2007/0196 (COD)

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ σύμφωνα με το άρθρο 251, παράγραφος 2, δεύτερο εδάφιο της συνθήκης ΕΚ σχετικά με

την κοινή θέση του Συμβουλίου όσον αφορά την έκδοση οδηγίας του Ευρωπαϊκού Κοινοβουλίου και του Συμβουλίου σχετικά με τους κοινούς κανόνες για την εσωτερική αγορά φυσικού αερίου και για την κατάργηση της οδηγίας 2003/54/EΚ

1. ΙΣΤΟΡΙΚΟ

Διαβίβαση της πρότασης στο Ευρωπαϊκό Κοινοβούλιο στο Συμβούλιο (έγγραφο COM(2007) 529 - 2007/0196/COD) στις: | 19.09.2007 |

Γνωμοδότηση της Ευρωπαϊκής Οικονομικής και Κοινωνικής Επιτροπής στις : | 22.04.08 |

Γνωμοδότηση της Επιτροπής των Περιφερειών στις : | 10.04.08 |

Γνωμοδότηση του Ευρωπαϊκού Κοινοβουλίου (πρώτη ανάγνωση) στις: | 9.07.2008 |

Ομόφωνη υιοθέτηση της κοινής θέσης στις: | [09.01.2008] |

2. ΣΚΟΠΟΣ ΤΗΣ ΠΡΟΤΑΣΗΣ ΤΗΣ ΕΠΙΤΡΟΠΗΣ

Η πρόταση αποτελεί τμήμα του τρίτου νομοθετικού πακέτου για μια εσωτερική αγορά αερίου και ηλεκτρικής ενέργειας στην ΕΕ ("Τρίτο Πακέτο"), το οποίο περιλαμβάνει δύο οδηγίες και τρεις κανονισμούς.

Κύριος στόχος του πακέτου είναι η θέσπιση του ρυθμιστικού πλαισίου που χρειάζεται ώστε να επιτύχει πλήρως το άνοιγμα της αγοράς και να δημιουργηθεί μία ενιαία αγορά αερίου και ηλεκτρικής ενέργειας στην ΕΕ, προς όφελος των πολιτών και της βιομηχανίας της Ευρωπαϊκής Ένωσης. Αυτό θα συμβάλει στη διατήρηση των τιμών σε όσο το δυνατόν χαμηλότερα επίπεδα και στην αύξηση των επιπέδων παροχής υπηρεσιών και ασφάλειας του εφοδιασμού.

Τούτο επιτυγχάνεται κυρίως με τα ακόλουθα μέτρα:

- αποτελεσματικότερη κανονιστική εποπτεία από ανεξάρτητες κανονιστικές αρχές·

- σύσταση οργανισμού για τη διασφάλιση της αποτελεσματικής συνεργασίας μεταξύ των εθνικών κανονιστικών αρχών και για τη λήψη αποφάσεων για όλα τα συναφή διασυνοριακά ζητήματα·

- υποχρεωτική συνεργασία μεταξύ των φορέων εκμετάλλευσης δικτύου με στόχο την εναρμόνιση όλων των κανόνων που διέπουν τη μεταφορά ενέργειας στην Ευρώπη και για το συντονισμό του επενδυτικού προγραμματισμού·

- ουσιαστικός διαχωρισμός των συστημάτων παραγωγής και μεταφοράς ενέργειας ούτως ώστε να αίρεται οιοδήποτε σύγκρουση συμφερόντων να προάγονται οι επενδύσεις στα δίκτυα και να αποτρέπεται κάθε εισαγωγή διακρίσεων·

- αύξηση της διαφάνειας και βελτίωση της λειτουργίας της αγοράς λιανικής·

- αύξηση της αλληλεγγύης και περιφερειακής συνεργασίας μεταξύ κρατών μελών ώστε να αυξάνεται η ασφάλεια εφοδιασμού.

3. ΣΧΟΛΙΑ ΣΤΗΝ ΚΟΙΝΗ ΘΕΣΗ

3.1. Γενικά σχόλια

Οι κοινές θέσεις που υιοθετήθηκαν από το Συμβούλιο στα πέντε κείμενα που συνιστούν το Τρίτο πακέτο περιέχουν όλα τα βασικά στοιχεία της πρότασης της Επιτροπής που χρειάζονται ώστε να διασφαλιστεί η εύρυθμη λειτουργία της εσωτερικής αγοράς αερίου και ηλεκτρικής ενέργειας και, γενικότερα, να επιτευχθούν οι βασικοί στόχοι που καθορίστηκαν ανωτέρω. Ως εκ τούτου η Επιτροπή είναι σε θέση να της παράσχει τη γενική στήριξή της (βλ 3.2 παρακάτω).

Η πρώτη ανάγνωση επικεντρώθηκε στην επίτευξη συμφωνίας στο πλαίσιο του Συμβουλίου. Ως εκ τούτου, οι τροπολογίες που υιοθέτησε το Ευρωπαϊκό Κοινοβούλιο δεν ενσωματώθηκαν επισήμως στην κοινή θέση. Διαπραγματεύσεις ως προς τούτου θα πραγματοποιηθούν κατά τη δεύτερη ανάγνωση. Ωστόσο, ορισμένες τροπολογίες που υιοθέτησε το Ευρωπαϊκό Κοινοβούλιο λαμβάνονται υπόψη στην κοινή βλ 3.3 παρακάτω). Η Επιτροπή θεωρεί ότι ορισμένες από τις τροπολογίες που δεν καλύπτονται πρέπει να ληφθούν υπόψη στη δεύτερη ανάγνωση βλ 3.4 παρακάτω).

3.2. Ειδικά σχόλια

Οι κυριότερες αλλαγές σε σχέση με την πρόταση της Επιτροπής είναι οι ακόλουθες

3.2.1 Αποτελεσματικός διαχωρισμός

Η κοινή θέση υποστηρίζει τρεις επιλογές για τον αποτελεσματικό διαχωρισμό, για το αέριο και την ηλεκτρική ενέργεια.

Υιοθετούνται οι επιλογές του ιδιοκτησιακού διαχωρισμού και του ανεξάρτητου διαχειριστή συστήματος (ISO). H Επιτροπή εξακολουθεί να θεωρεί τον ιδιοκτησιακό διαχωρισμό ως τη βέλτιστη λύση.

Στην κοινή θέση του, το Συμβούλιο περιέλαβε και τρίτη επιλογή, τον ανεξάρτητο διαχειριστή μεταφοράς (ITO), που επιτρέπει στους διαχειριστές συστήματος μεταφοράς (TSO) να εξακολουθούν να είναι ενσωματωμένοι σε ολοκληρωμένες επιχειρήσεις, εξασφαλίζοντας όμως ταυτοχρόνως λεπτομερείς κανόνες για την αυτονομία, την ανεξαρτησία και τις επενδύσεις καθώς και μια ειδική ρήτρα αναθεώρησης η οποία μπορεί να οδηγήσει σε νομοθετικές προτάσεις. Η Επιτροπή θεωρεί ότι οι λεπτομερείς αυτοί κανόνες καθιστούν δυνατή την επίτευξη αποδεκτών επιπέδων αποτελεσματικού διαχωρισμού. Η Επιτροπή μπορεί να δεχθεί ότι η επιλογή ITO είναι αποδεκτή ως τμήμα ενός γενικού συμβιβασμού, υπό την προϋπόθεση ότι η εν λόγω επιλογή δεν είναι ασθενέστερη απ’ ό,τι στην κοινή θέση και περιλαμβάνει τα ισχυρότερα δυνατά χαρακτηριστικά που επιτρέπει ένας πολιτικός συμβιβασμός.

Αντίθετα με την πρόταση της Επιτροπής, στο πλαίσιο του ιδιοκτησιακού διαχωρισμού επιτρέπεται η μειοψηφική συμμετοχή, χωρίς όμως δικαίωμα ψήφου, γεγονός που διασφαλίζει την αποφυγή αλληλεπιδράσεων.

Σε όλες τις επιλογές, ο διαχειριστής συστήματος μεταφοράς (TSO) πρέπει να πιστοποιείται από την εθνική ρυθμιστική αρχή. Ωστόσο, στην κοινή θέση αφαιρείται ο υποχρεωτικός εποπτικός ρόλος της Επιτροπής στη διαδικασία πιστοποίησης, επιβάλλοντας, αντ' αυτού, την υποχρέωση των εθνικών ρυθμιστικών αρχών να "λαμβάνουν στο μέγιστο δυνατό βαθμό υπόψη" τη θέση της Επιτροπής.

Η κοινή θέση περιέχει επίσης άρθρο που επιτρέπει στα κράτη μέλη να λαμβάνουν μέτρα διασφάλισης ισότιμων όρων ανταγωνισμού, υπό την προϋπόθεση ότι τα εν λόγω μέτρα είναι αναλογικά, διαφανή, δεν εισάγουν διακρίσεις και είναι σύμμορφα με τη συνθήκη ΕΚ. Τα μέτρα αυτά μπορούν να τεθούν σε εφαρμογή μόνο μετά από έγκριση της Επιτροπής. Σύμφωνα με την άποψη της τελευταίας, η πρόβλεψη αυτή συνεκτιμά δεόντως την ανάγκη συνύπαρξης περισσοτέρων του ενός μοντέλων διαχωρισμού στην εσωτερική αγορά ενέργειας, επιτρέποντας, ταυτόχρονα, στα κράτη μέλη να εξασφαλίζουν ισότιμους όρους ανταγωνισμού στις επικράτειές τους όσον αφορά τα διαφορετικά αυτά μοντέλα. Κατόπιν τούτων, είναι δυνατή η αποδοχή του.

Σε ό,τι αφορά την "Ρήτρα της τρίτης χώρας", η πρόταση της Επιτροπής αναγνωρίζει την ανάγκη διεθνούς συμφωνίας που θα επέτρεπε στους επενδυτές από τρίτες χώρες να αποκτούν τον έλεγχο κοινοτικών δικτύων μεταφοράς. Αλλά και οι επενδυτές από τρίτες χώρες όφειλαν επίσης να συμμορφώνονται όσον αφορά τους κανόνες που διέπουν τον ιδιοκτησιακό διαχωρισμό, σε υποχρεωτική εποπτεία της Επιτροπής. Στην κοινή θέση, η συμφωνία με τρίτη χώρα δεν αποτελεί πλέον προϋπόθεση ελέγχου από ενδιαφερόμενο επενδυτή από τρίτη χώρα. Βάσει της διαδικασίας πιστοποίησης, πέραν της εξασφάλισης της συμμόρφωσης με κάθε μία από τις τρεις επιλογές διαχωρισμού, το κράτος μέλος οφείλει να αρνηθεί την πιστοποίηση εφόσον αυτή θέτει σε κίνδυνο την ασφάλεια του ενεργειακού εφοδιασμού του ενδιαφερόμενου κράτους μέλους ή της Κοινότητας. Η εθνική αρχή οφείλει να συμβουλεύεται την Επιτροπή και να λαμβάνει "στο μέγιστο βαθμό υπόψη" τη γνώμη της. Η κοινή θέση διατηρεί τους βασικούς στόχους της πρότασης της Επιτροπής και, ως εκ τούτου, είναι δεκτή ως τμήμα ενός συνολικού συμβιβασμού.

3.2.2 Εθνικές ρυθμιστικές αρχές

Κατ' ουσίαν, η πρόταση της Επιτροπής ενισχύεται με τη σύσταση ανεξάρτητων από την κυβέρνηση εθνικών ρυθμιστικών αρχών με εκτεταμένες εξουσίες τόσο στα δίκτυα όσο και στις αγορές προμήθειας.

Η αποδυνάμωση της πρότασης της Επιτροπής άπτεται εξουσιών που δεν αφορούν τον πυρήνα της ρύθμισης των δικτύων, όπως είναι οι πολιτικές σχετικά με τις ανανεώσιμες πηγές ενέργειας και την έρευνα και ανάπτυξη, την ασφάλεια του εφοδιασμού και την υποχρέωση παροχής δημόσιας υπηρεσίας. Τίθενται όρια στην ανεξαρτησία που δεν θίγει τη βασική αρχή, δηλαδή την υποχρέωση σεβασμού του ρόλου των άλλων αρμοδίων αρχών στην, επί παραδείγματι, περιβαλλοντική αειφορία ή τις υποχρεώσεις παροχής δημόσιας υπηρεσίας, τον νομοθετικό έλεγχο επί του προϋπολογισμού, τον δικαστικό έλεγχο και την ενδεχόμενη ανανέωση της διαχείρισης της ρυθμιστικής αρχής.

Η κοινή θέση διατηρεί, σε γενικές γραμμές, την ουσία της πρότασης της Επιτροπής και κρίνεται αποδεκτή. Όπως προαναφέρθηκε, η κοινή θέση θα βελτιωνόταν με την ενσωμάτωση τροπολογιών του Ευρωπαϊκού Κοινοβουλίου με τις οποίες αποσαφηνίζεται και συμπληρώνεται ο ρόλος των εθνικών ρυθμιστικών αρχών.

3.2.3 Κατευθυντήριες γραμμές που υιοθετήθηκαν στο πλαίσιο της διαδικασίας επιτροπολογίας

Οι κατευθυντήριες γραμμές καθίστανται μη υποχρεωτικές και ορισμένες καταργούνται (σχετικά με τις υποχρεώσεις παροχής δημόσιας υπηρεσίας, της εξουσίας και τα καθήκοντα των εθνικών ρυθμιστικών αρχών, τις αγορές λιανικής και τον αποτελεσματικό διαχωρισμό για τη λειτουργία των συστημάτων σε επίπεδο διανομής). Οι εναπομένουσες κατευθυντήριες γραμμές είναι απολύτως απαραίτητες.

3.2.4 Παρεκκλίσεις

Το Συμβούλιο θέσπισε γενικές παρεκκλίσεις για μικρά/απομονωμένα συστήματα για την Κύπρο, το Λουξεμβούργο, τη Μάλτα, καθώς και για την Εσθονία, τη Φινλανδία και τη Λετονία, έως ότου κάποιο από τα εν λόγω κράτη μέλη συνδεθεί απευθείας με το σύστημα άλλου κράτους μέλους πλην της Εσθονίας, της Φινλανδίας και της Λετονίας ή της Λιθουανίας.

3.3. Πτυχές της κοινής θέσης που αντανακλούν τις τροπολογίες του Ευρωπαϊκού Κοινοβουλίου

Ορισμένες τροπολογίες του Ευρωπαϊκού Κοινοβουλίου αντανακλώνται στην κοινή θέση, είτε με την ίδια διατύπωση είτε ως προς την ουσία τους. Οι τροπολογίες αυτές είναι οι ακόλουθες: οι τροπολογίες (78,125 αναθ., 135 αναθ., 138 αναθ.) του Ευρωπαϊκού Κοινοβουλίου με τις οποίες προτείνεται να θεωρηθεί η επιλογή του ανεξάρτητου διαχωρισμού μεταφοράς (ΙΤΟ) ως ενσωμάτωση στην κοινή θέση ως προς την αντίληψη. Ωστόσο, το Ευρωπαϊκό Κοινοβούλιο απαιτεί τον διορισμό διαχειριστή ώστε να εξασφαλιστεί τόσο η ανεξαρτησία του διαχειριστή συστήματος μεταφοράς (TSO), όσο και η αξία του TSO για την κάθετα ολοκληρωμένη εταιρία.

Καλύπτεται επίσης η τροπολογία 63 σχετικά με την εφαρμογή του διαχωρισμού σε δημόσιους φορείς.

Οι ακόλουθες τροπολογίες καλύπτονται επίσης εν μέρει από την κοινή θέση: οι τροπολογίες 55 και 104 για τη στενότερη περιφερειακή συνεργασία, η τροπολογία 91 για την ανεξαρτησία των εθνικών ρυθμιστικών αρχών, η τροπολογία 93 για τα καθήκοντα των εθνικών ρυθμιστικών αρχών και οι τροπολογίες 95 και 96 για τη μεθοδολογία όσον αφορά την έγκριση δασμών.

3.4. Τροπολογίες του Ευρωπαϊκού Κοινοβουλίου που έγιναν δεκτές από την Επιτροπή αλλά δεν υποστηρίχθηκαν από το Συμβούλιο

Η Επιτροπή μπορεί να κάνει δεκτή – σε ορισμένες όμως περιπτώσεις υπό την προϋπόθεση ακριβέστερης διατύπωσης ή αναδιατύπωσης – πλήρως ή εν μέρει την πλειονότητα των τροπολογιών που υιοθέτησε το Ευρωπαϊκό Κοινοβούλιο. Η πλειονότητα αυτή αφορά τα ακόλουθα βασικά ζητήματα.

3.4.1 Ο ρόλος των ρυθμιστικών αρχών

Η Επιτροπή υποστηρίζει εν γένει τις τροπολογίες του Κοινοβουλίου που ενισχύουν τον ρόλο και την ανεξαρτησία των εθνικών ρυθμιστικών αρχών (π.χ. την έγκριση και ενίσχυση των ετησίων επενδυτικών σχεδίων των διαχειριστών συστημάτων μεταφορών (TSO), την ενίσχυση των μέτρων προστασίας του καταναλωτή, την παρακολούθηση των περιοριστικών συμβατικών πρακτικών, αυστηρούς κανόνες και παρέμβαση για την αποκατάσταση του ανταγωνισμού στις αγορές προμήθειας, την αυτόνομη χρηματοδότηση των ρυθμιστικών φορέων).

Οι μακροπρόθεσμες συμβάσεις είναι δεκτές εφόσον είναι σύμμορφες με τους περί ανταγωνισμού κανόνες, πλην όμως δεν ενθαρρύνονται δεδομένου ότι ενέχουν κινδύνους στεγανοποίησης στις αγορές. Ενώ οι ανώτατες τιμές μπορούν να είναι χρήσιμες σε εξαιρετικές περιπτώσεις και υπό σαφώς καθορισμένους όρους, είναι προτιμότερο να μην περιληφθεί ειδική νομοθετική διάταξη στο τρέχον πλαίσιο των διοικητικά καθοριζόμενων τιμών, γεγονός που θα εμποδίσει την απελευθέρωση των αγορών σε πολλά κράτη μέλη.

Σε γενικές γραμμές, μπορούν να τύχουν υποστήριξης οι αρχές οι οποίες εμπνέουν τροπολογίες που σχετίζονται με την προαγωγή της ενεργειακής απόδοσης. Ωστόσο, η ιδιαίτερη τροπολογία με την οποία προτείνεται σαφής η υποχρέωση θέσπισης μεθόδων τιμολόγησης που μεγεθύνονται σε περίπτωση υψηλότερων επιπέδων κατανάλωσης, δεν είναι δυνατόν να γίνει δεκτή. Λόγω της συνθετότητας και των οικονομικών επιπτώσεων μιας τέτοιας υποχρέωσης και λόγω της ύπαρξης προτιμότερων εναλλακτικών τρόπων επίτευξης του ιδίου αποτελέσματος, η αγορά πρέπει να είναι ελεύθερη να διαμορφώνει τις οικείες μεθόδους τιμολόγησης.

3.4.2 Δικαιώματα του καταναλωτή

Η Επιτροπή στηρίζει γενικά τις τροπολογίες του Ευρωπαϊκού Κοινοβουλίου που ενισχύουν τα δικαιώματα του καταναλωτή. Αυτό αφορά ιδιαίτερα την επέκταση του παραρτήματος Α, την υποχρέωση των προμηθευτών να καταρτίζουν κατάλληλους λογαριασμούς προπληρωμής, την αμοιβαία αναγνώριση των αδειών παροχής μεταξύ κρατών μελών, τη θέσπιση ενός και μόνο υπεύθυνου επαφών σε εθνικό επίπεδο για την αναγκαία ενημέρωση των καταναλωτών σχετικά με τα δικαιώματά τους και το διορισμό ενός διαμεσολαβητή σε εθνικό επίπεδο. Η πρόταση παρουσίασης ευφυών μετρητών ενός δεκαετίας μπορεί επίσης, κατ' αρχήν επίσης, να υποστηριχθεί, μολονότι το ακριβές πεδίο εφαρμογής του και ο σχεδιασμός του πρέπει να επανεξεταστούν προσεκτικά.

Όσον αφορά την κατάρτιση Χάρτας των καταναλωτών ενέργειας, η Επιτροπή αναγνωρίζει ότι η ενημέρωση του καταναλωτή είναι κρίσιμος παράγοντας για τη λειτουργία της αγοράς εφοδιασμού. Η Επιτροπή ανέπτυξε ένα ενημερωτικό εργαλείο, το Ερωτηματολόγιου του Ευρωπαίου Καταναλωτή Ενέργειας, το οποίο αποβλέπει στην ενημέρωση των καταναλωτών για τα δικαιώματά τους. Το Forum Ενέργειας των Πολιτών αποτελεί τον κινητήριο μοχλό της δημιουργίας ανταγωνιστικών αγορών λιανικής και διασφάλισης της προστασίας των καταναλωτών ενέργειας στην ΕΕ. Το ερωτηματολόγιο αναπτύσσεται από το Forum. Ο Χάρτης δικαιωμάτων των καταναλωτών ενέργειας στηρίζεται στο παράρτημα Α των οδηγιών, καθώς και στις γενικές οδηγίες για την προστασία των καταναλωτών και, κατά συνέπεια, δεν έχει προστεθεί νομική αξία. Επιπλέον, για νομικούς λόγους, ο Χάρτης δεν μπορεί να ενσωματωθεί στις οδηγίες δεδομένου ότι αλληλεπικαλύπτεται με υφιστάμενα δικαιώματα. Ως εκ τούτου, η Επιτροπή δεν μπορεί να στηρίξει τροπολογίες που αποβλέπουν στην ενσωμάτωση Χάρτη δικαιωμάτων των καταναλωτών ενέργειας στην οδηγία. Ωστόσο, η Επιτροπή θα συμφωνούσε σε μία ρήτρα αναθεώρησης η οποία θα προέβλεπε τη σύνταξη έκθεσης από την Επιτροπή για την εφαρμογή των μέτρων του παραρτήματος Α εντός τριετίας από την εφαρμογή της οδηγίας.

Επίσης, η Επιτροπή υποστηρίζει τις επιδιώξεις των τροπολογιών που αφορούν το ρόλο των διαχειριστών συστημάτων διανομής. Ωστόσο, οι προτάσεις πρέπει να εξεταστούν περαιτέρω ώστε να εξασφαλιστεί η εφικτότητα και ο πρακτικός χαρακτήρας τους.

3.4.3 Καταπολέμηση της ενεργειακής ένδειας

Η Επιτροπή απευθύνει έκκληση ώστε να επιβληθεί υποχρέωση στα κράτη μέλη για τη λήψη μέτρων αντιμετώπισης της ενεργειακής ένδειας στο πλαίσιο των οικείων εθνικών σχεδίων δράσης για την ενέργεια. Με αυτά πρέπει να εξασφαλίζεται ότι μειώνεται ο αριθμός των ατόμων που υποφέρουν από ενεργειακή ένδεια, ότι οι συνταξιούχοι και τα άτομα με ειδικές ανάγκες δεν αποσυνδέονται κατά τη διάρκεια του χειμώνα και ότι η ενεργειακή ένδεια πρέπει να οριστεί σε εθνικό επίπεδο, σύμφωνα με έναν κοινοτικό ορισμό στηριγμένο στη δυνατότητα θέρμανσης οικιών με βάση τα πρότυπα της Παγκόσμιας Οργάνωσης Υγείας.

Η Επιτροπή δεν πρότεινε τη μεταβολή του τρέχοντος νομικού πλαισίου, το οποίο ήδη προβλέπει υποχρέωση των κρατών μελών για την προστασία των ευπαθών πελατών.

Η έννοια της ενεργειακής ένδειας δεν χρησιμοποιείται σε όλα τα κράτη μέλη, ενώ τα μέτρα για την αντιμετώπιση της εν λόγω ένδειας απαιτούν τη συνεκτίμηση όλων των πτυχών της ενεργειακής και κοινωνικής πολιτικής. Η Επιτροπή πιστεύει ότι η χρήση της ενεργειακής πολιτικής ως μόνο εργαλείο θα στρέβλωνε τη λειτουργία της ενεργειακής αγοράς. Τα κράτη μέλη έχουν τη δυνατότητα καθορισμού των ευπαθών καταναλωτών σε συνάρτηση με αυτούς που αντιμετωπίζουν ενεργειακή ένδεια. Ως εκ τούτου, η Επιτροπή θα μπορούσε να υποστηρίξει τη θέσπιση υποχρέωσης των κρατών μελών για τον καθορισμό της ενεργειακής ένδειας στα πλαίσια ενός ορισμού των ευπαθών καταναλωτών σε εθνικό επίπεδο, πλην όμως δεν υποστηρίζει έναν ορισμό της ενεργειακής ένδειας σε επίπεδο ΕΚ.

Η Επιτροπή πιστεύει περαιτέρω ότι η τυχόν υποχρέωση, σε κοινοτικό επίπεδο, μείωσης του αριθμού των ατόμων που υποφέρουν από ενεργειακή ένδεια δεν θα ήταν σκόπιμη, δεδομένου ότι μια τέτοια αντιμετώπιση θα παρέβλεπε την απόκριση ευρείας κοινοτικής πολιτικής για την αντιμετώπιση του εν λόγω προβλήματος. Ωστόσο, η Επιτροπή θα μπορούσε να στηρίξει ένα γενικό στόχο περιορισμού του αριθμού των ατόμων που πλήττονται από ενεργειακή ένδεια.

Η Επιτροπή θα μπορούσε επίσης να υποστηρίξει υποχρέωση των κρατών μελών ως προς τη διασφάλιση ειδικής προστασίας των συνταξιούχων και ατόμων με ειδικές ανάγκες κατά τη διάρκεια του χειμώνα και να γνωστοποιήσουν στην Επιτροπή τα μέτρα που έλαβαν για το σκοπό αυτό. Επίσης η Επιτροπή στηρίζει γενικά τα κράτη μέλη τα οποία έχουν εκπληρώσει την υποχρέωσή τους για τον καθορισμό των ευπαθών καταναλωτών, κατά περίπτωση, με αναφορά στην αποφυγή της αποσύνδεσης· πλην όμως πιστεύει ότι μια απόλυτη απαγόρευση θα ήταν υπερβολική.

3.4.4 Πρόσβαση στην αποθήκευση και ΥΦΑ (LNG)

Οι τροποποιήσεις του Κοινοβουλίου που υποστηρίζουν το καθεστώς πρόσβασης στο άρθρο 19 μπορούν να γίνουν δεκτές, όχι όμως η εξάλειψη του νομικού και λειτουργικού διαχωρισμού.

Η πρόταση του Κοινοβουλίου για τη δυνατότητα πρόσβασης τρίτων στα δίκτυα ΥΦΑ δεν μπορεί να γίνει δεκτή υπό την τρέχουσα μορφή.

3.4.5 Λοιπά θέματα

Οι τροπολογίες που προτάθηκαν από το Ευρωπαϊκό Κοινοβούλιο οι οποίες υπογραμμίζουν τις υποχρεώσεις των διαχειριστών συστήματος μεταφοράς (TSO) για τη διαχείριση των συμφορήσεων, τη διενέργεια επενδύσεων σε νέα χωρητικότητα και στη διαφάνεια, είναι γενικώς αποδεκτές από την Επιτροπή. Η Επιτροπή μπορεί επίσης να στηρίξει την απαίτηση στενότερης συνεργασίας μεταξύ των TSO στη λειτουργία των συστημάτων τους, μολονότι η διατύπωση των εν λόγω διατάξεων χρήζει αποσαφήνισης.

Το Ευρωπαϊκό Κοινοβούλιο επιθυμεί να επιτρέψει στα κράτη μέλη τη χορήγηση παρεκκλίσεων στους κανόνες που διέπουν την πρόσβαση τρίτων μερών, εις ό,τι αφορά τις βιομηχανικές εγκαταστάσεις. Η Επιτροπή υποστηρίζει κατ' αρχήν την παρέκκλιση για τις βιομηχανικές εγκαταστάσεις, η οποία επίσης καλύπτει τα αεροδρόμια και τους σιδηροδρόμους. Ωστόσο, η προτεινόμενη τροπολογία του Ευρωπαϊκού Κοινοβουλίου έχει υπερβολική εμβέλεια, απαλλάσσονται τις βιομηχανικές εγκαταστάσεις από όλες σχεδόν τις υποχρεώσεις που εφαρμόζονται στους TSO και στους διαχειριστές δικτύου διανομής (DSO). Μια αποδεκτή λύση θα μπορούσε να είναι η χορήγηση παρεκκλίσεων μόνο για τις πλέον επιβαρυντικές διοικητικές υποχρεώσεις, όπως την εκ μέρους ρυθμιστικών αρχών εκ των προτέρων έγκριση.

4. ΣΥΜΠΕΡΑΣΜΑΤΑ

Η Επιτροπή θεωρεί ότι η κοινή θέση διατηρεί τα βασικά σημεία της πρότασης της Επιτροπής. Η Επιτροπή κρίνει ότι, στα ουσιώδη ζητήματα, η κοινή θέση επιτυγχάνει, σε γενικές γραμμές, μια ικανοποιητική ισορροπία και βιώσιμους συμβιβασμούς, που θα επιτρέψουν την εύρυθμη λειτουργία της εσωτερικής αγοράς αερίου και ηλεκτρικής ενέργειας. Ωστόσο, η Επιτροπή πιστεύει ότι ορισμένες τροπολογίες που υιοθέτησε το Ευρωπαϊκό Κοινοβούλιο σε πρώτη ανάγνωση θα έπρεπε να ενσωματωθούν μόνο σε δεύτερη ανάγνωση.